Εκτίμηση του ισοζυγίου ύδατος σε δείγμα του ελληνικού πληθυσμού
Authors: Μαλισόβα Όλγα 
Published: August 2021

Το ισοζύγιο ύδατος έχει μελετηθεί σε ειδικές ομάδες του πληθυσμού, κυρίως σε αθλητές αλλά δεν έχει μελετηθεί στον γενικό πληθυσμό. Η αιτία είναι πως δεν υπάρχει εργαλείο που να μετρά το ισοζύγιο ύδατος. Ελάχιστες έρευνες έχουν μελετήσει την κατανάλωση υγρών στον γενικό πληθυσμό. Λαμβάνοντας υπόψη τα παραπάνω υπήρξε η ανάγκη της κατασκευής ενός εργαλείου για την αξιολόγηση της του ισοζυγίου ύδατος στον γενικό πληθυσμό και τις ευάλωτες πληθυσμιακές ομάδες. Oι στόχοι της μελέτης ήταν: 1)Η ανάπτυξη και ο έλεγχος της εγκυρότητας ενός ερωτηματολογίου εκτίμησης υδατικού ισοζυγίου. 2)Η εκτίμηση του ισοζυγίου, της πρόσληψης και της απώλειας ύδατος σε δείγμα του ελληνικού πληθυσμού και η διερεύνηση του παράγοντα της εποχικότητας. 3)Η εκτίμηση του ισοζυγίου, της πρόσληψης και της απώλειας ύδατος σε έγκυες γυναίκες και η διερεύνηση του παράγοντα του τριμήνου της εγκυμοσύνης. 4)Η εκτίμηση ισοζυγίου, της πρόσληψης και της απώλειας ύδατος σε ηλικιωμένους, υπερήλικες και σε ηλικιωμένους ηλικίας 65 και άνω που ήταν σε κατάσταση νοσηλείας. 5)Η εκτίμηση της συνεισφοράς των διάφορων ροφημάτων στην ενεργειακή πρόσληψη.Για την επίτευξη των στόχων της μελέτης, έλαβαν χώρα οι ακόλουθες μελέτες: Α)Το ερωτηματολόγιο ισοζυγίου ύδατος (WBQ) σχεδιάστηκε και επικυρώθηκε από 40 υγιείς εθελοντές και από 175 άτομα για την αξιολόγηση της επαναληψιμότητάς του. Β)Το WBQ χρησιμοποιήθηκε για να εκτιμήσει την ισορροπία, την πρόσληψη και την απώλεια ύδατος το καλοκαίρι (n=480) και το χειμώνα (n=412), σε στρωματοποιημένο δείγμα του γενικού πληθυσμού στην Αθήνα. Η πρόσληψη νερού ήταν 2892±987mL/ημέρα και 3875±1373mL/ημέρα το χειμώνα και το καλοκαίρι αντίστοιχα. Γ)Το WBQ τροποποιήθηκε για να συμπεριλάβει ερωτήματα που απεικονίζουν την εγκυμοσύνη (WBQ-P) και επικυρώθηκε, συμπληρώθηκε από δείγμα 298 εγκύων ηλικίας 19-46 ετών. Η πρόσληψη νερού ήταν 2917(2187, 3544)mL/ημέρα. Οι γυναίκες στο τρίτο τρίμηνο είχαν τη χαμηλότερη κατανάλωση νερού από τα διάφορα ροφήματα. Δ)Το WBQ το χειμώνα στην περιοχή της Αθήνας συμπληρώθηκε από 253 ηλικιωμένους 65-92 ετών οι οποίοι χωρίστηκαν σε τρεις ομάδες ανάλογα με την ηλικία και την ικανότητα να φροντίσουν τον εαυτό τους. Σημαντικές διαφορές ανιχνεύθηκαν στο ισοζύγιο, την πρόσληψη και την απώλεια ύδατος μεταξύ των διαφόρων ομάδων των ηλικιωμένων. Ε)Το WBQ συμπληρώθηκε από ένα στρωματοποιημένο δείγμα του γενικού πληθυσμού στην Αθήνα (n = 984). Η πρόσληψη ενέργειας από τα διάφορα ροφήματα ήταν 479±286kcal/ημέρα και 492±499kcal/ημέρα το χειμώνα και το καλοκαίρι αντίστοιχα.. Συμπερασματικά από τις παραπάνω μελέτες, το ερωτηματολόγιο WBQ βρέθηκε έγκυρο και είναι ένα χρήσιμο εργαλείο στις επόμενες μελέτες που στοχεύουν στην αξιολόγηση της ισορροπίας του ύδατος. Στον γενικό πληθυσμό η πρόσληψη και η απώλεια νερού ήταν κατά μέσο όρο περίπου 40% υψηλότερες το καλοκαίρι από ότι το χειμώνα. Παραδόθηκαν δεδομένα για το ισοζύγιο του ύδατος για τις έγκυες και τους ηλικιωμένους με στοιχεία που αναφέρονται στις διάφορες πηγές πρόσληψης νερού. Οι ηλικιωμένοι 65-81 ετών είχαν χαμηλότερο εκτιμώμενο ισοζύγιο ύδατος, πρόσληψη νερού και νερό από πόσιμο νερό από τους ηλικιωμένους άνω των 81 ετών ή από τους νοσηλευόμενους ηλικίας 65-92 ετών. Τέλος όσο αφορά στην ενεργειακή πρόσληψη τα διάφορα ροφήματα συμβάλλουν περίπου στο 1/5 της συνολικής πρόσληψης ενέργειας.